Mauritz Kartevold

Oppvekst

Kartevold ble født i meget enkle kår på heiegården Kartevold i Time kommune på Jæren. Han måtte fra tidlig barndom være gjeter i heiene rundt Synesvarden. Faren hans, som var født på Undheim og tremenning til far til Arne Garborg, var dypt religiøs. Han innprentet sønnen at selv de beste gjerninger var fordømmelig synd, og at de aller fleste var dømt til evig fortapelse. Kartevold var veldig åpen for inntrykk utenfra, og 12 år gammel fikk han høre presten Wilhelm Andreas Wexels som mente bibelen var feil oversatt på mange måter, og at fordømmelse av hedninger og udøpte barn var i strid med Jesu lære. Den eneste grunnutdanningen Kartevold fikk var noen få ukers omgangsskole. Han lærte seg selv å skrive, og var veldig interessert i å lese, og hadde alltid bøker med seg i gjetervesken. Han samlet seg slik mye kunnskap.
Fjorten år gammel opplevde han at faren døde av lungebetennelse, og han ble med dette aleneforsørger for sin mor og fire søsken. Senere, i 1858, etter press fra spekulanter som kjøpte opp heiebeiter på Jæren, så han seg nødt til å selge gården. Han flyttet da til Egersund. Senere begynte han i urmakerlære i Stavanger. I 1860 flyttet han til Sandnes, giftet seg med barndomskjæresten Bertha Thorsdatter og åpnet en urmakerforretning på Trones, senere utvidet med landhandel og bakeri.

Vigsnes Kobberverk

I 1858 hadde Kartevold kommet i kontakt med engelske gruveingeniører i Egersund, og dette dannet grunnlaget for hans interesse for geologi og skjerping. Han inngikk et partnerskap med en annen skjerper fra Sandnes, Torbjørn Brueland. Det var trolig Brueland som i 1864 fant kobber i Avaldsnes på Karmøy, og sammen med Brueland og den belgiske gruveingeniør Charles Defrance stiftet de det som skulle bli til Vigsnes Kobberverk, Nordens største gruvesamfunn på slutten av forrige århundre. Brueland og Kartevold hadde ikke store midler, og ved spill fra Defrance og hans belgiske gruveselskap ble de til slutt nødt til å selge rettighetene for 2000 spesidaler, og 1000 spesidaler i året, en brøkdel av de rike forekomstenes egentlig verdi.

Thors gruve

I 1890-årene ble det igangsatt jakt på et nytt spennende mineral, uranholdig thoritt. Kartevold fulgte nøye med i utviklingen i tidsskrifter som "Nature", og begynte leting etter mineralet i Norge. I Vats fant han lovende forekomster av mineralet cleveitt som han fikk den britiske forsker William Ramsay til å analysere. Resulatetet var meget lovende, og Kartevold begynte gruvedrift på stedet, kalt Thors gruve. Han etablerte "Kartevold Urancontor" på Sandnes som begynte å selge uran fra gruven i Vats til ledende forskere på denne tiden, som Marie Curie.

Politikk

Kartevold var ordfører i Sandnes i flere perioder i 1860- og 70-årene for Venstre, og satt som medlem i kommunestyret fra 1874 til 1880.
Kartevold engasjerte seg sterkt i vetostriden som tiltok utover 1880-årene, og som radikal venstremann hadde han sammen med Jonas Øglænd et sterkt engasjement mot vetoretten, og ble i denne perioden uttalt republikaner. Dette gav han mange sterke fiender. Etter som unionsstriden tilspisset seg, stiftet Kartevold en av landets første venstreforeninger i 1884, hvor han var formann i flere år.

Samfunnsengasjement

Utover 1800-tallet ble drikkfeldighet et stort problem i Norge. I et samarbeid med Asbjørn Kloster var Kartvold med på å etablere flere avholdsforeninger utover Jæren helt til Egersund. Kloster var kveker, og var nok med på å underbygge Kartevolds tanker om en mildere religionsutøvelse enn den som rådde på Vestlandet. Avholdssaken møtte etter hvert motstand blant pietistene, som mente at avhold ikke var til gavn for folket dersom de ikke samtidig kom til "sann" tro og omvendelse. "Hadde en først selv vunnet over sin egen drukkenskap, ville man få tro på egne evner og ikke så lett bli frelst".
Kartevold var med på å etablerte Sandnes Sparebank i 1874. Under vetostriden var han med på å stifte Sandnes arbeidersamfunn i 1881. Han startet også kommunebiblioteket i Sandnes i 1876, kjent i dag som Sandnes bibliotek og var bibliotekar de første årene. Da dette bilblioteket etter press fra den pietistiske majoritet i Sandnes ble nektet å føre bøker av forfattere som Henrik Wergeland og Alexander Kielland, opprettet Kartevold i 1886 som en reaksjon på dette et mindre bibliotek, leselaget «Henrik Wergeland».
Kartevold ble i 1964 medlem av sunnhetskommisjonen i Sandes og var vei-inspektør fra 1865. i 1871 ble han forlikskommissær i kraft av at han hadde den største lovsamling og innsikt i lov og rett. Han hadde en tid også politimyndighet etter bemyndigelse fra fogden.

Religion

Presten Lars Oftedal, en av grunnleggerne av indremisjonsbevegelsen i Norge, stod for en meget pietisktisk religionsforståelse som var sterk på Vestlandet, også i Sandnes. Tanken om evig fortapelse i Helvete for de som ikke var sanne nok i troen var sentral. Kartevold hevdet en mye mildere forståelse, og det ble sagt at Kartevold "avskaffet djevelen og slukket helvetes flammer". Slike tanker ble ansett som kjetterske, og situasjonen ble ytterligere forverret av at Kartevold anerkjente religioner som islam, buddhisme og hinduisme som likeverdige.

"Nedhuggingen"

Kartevolds økende engasjement på det religiøse og politiske område ble ikke sett på med blide øyne bland de "etablerte borgere" på Sandnes, og særlig var angrepene fra Lars Oftedals følgere harde. Karetvold ble i 1887 kastet som formann i fattigkommisjonen og medlem av formannskapet, han mistet stillingen som bibliotekar og andre posisjoner. Uten økonomiske støtte fra sin sønn Theodor som hadde utvandret til Amerika hadde han ikke klart seg.

Verdensuret

For å illustrere sin verdensanskuelse gjorde Kartevold det som falt naturlig for en urmaker, han bygde et ur som han kalte "Mit Symbolske Uhr". Det tok ni år å fullføre, og stod ferdig i 1889. En viktig komponent var en ring av figurer som beveget seg som representerte de sju verdensreligionene sammen med framstående vitenskapsmenn, filosofer og forfattere. Hans budskap var at moral og samvittighet var smøring som holdt Verdensuret i gang, og at kunnskap var nøkkelen til en bedre og høyere etikk. Innskripsjonen "Gjør det gode - sky det onde", Kartevolds mantra, fikk en sentral plass. Han mente at gudenes oppdragende virkning på folket var det viktigste. Uret ble fremvist på verdensutstillingen i Chicago i 1893, og sannsynlig også i Paris i 1900.